
Szent Próbosz, Tarakhosz és Andronikosz vértanúk emléke.
A vasárnap esti alkonyati zsolozsmán
„Uram, tehozzád...” után
3. hang
Sokat vétettem ellened, * és megkeserítettelek téged,  * irgalmas és jóságos Uralkodóm! * De megtérő, elveszett fiadat fogadd vissza, *’ és tedd szolgáid egyikévé, Mennyei Atyám!
Életem restége által betelt mértékem, * és töredelem nélkül annak végéhez közeledem, * nem gondolva a rám várakozó ítéletre * és elkárhozásomra. * De te, Üdvözítőm, téríts meg, *’ és ragadj ki engem a kárhozatból.
A gehenna tüzétől, a fogak csikorgatásától * s minden pokolbeli kínoktól mentsd meg, Uram * az én szegény lelkemet, * hogy hittel énekeljelek téged *’ mint kegyelmes és emberszerető Istent.
1. hang. Minta: Dicséretes vértanúk...
Az egy gondolaton lévő három szent vértanú * mindig imádta * a háromszorszent istenséget, * és elviselte a zsarnokok fenyítését * és a kínvallatások szenvedését, * állhatatosan megmaradva a hitben: * Próbosz, Tarakhosz és bajnoktársuk, Andronikosz, *’ és elnyerték a győzelmi koszorút.
Krisztus keresztjét magatokra vettétek, * fegyver gyanánt kezetekben hordoztátok, * dicsőséges szentek! * Az ellenség vakmerőségét legyőztétek, * a győzelem jutalmát Istentől elnyertétek. * Esedezzetek hozzá, * hogy adja meg lelkünknek a békességet *’ és a nagy irgalmat!
Krisztus szeretetétől lángra lobbantatok és legyőzhetetleneknek mutatkoztatok, * dicsőséges vértanúk! * Sem kard, sem tűz, sem a hatalmaskodók haragja, * sem a kínvallatások büntetése, * sem a halál meg nem félemlített benneteket. * Befejeztétek a bajnoki küzdelmet, *’ és elnyertétek a titeket megillető győzelmi koszorút.
Dicsőség... 4. hang
Ti, Krisztussal együtt megfeszítettek, * a földi gyönyöröket elhagytátok, * a keresztet vállatokra vettétek, * a sokféle kín elszenvedésével nyomába szegődtetek, * az uralkodók és sokféle zsarnok előtt meg nem tagadtátok őt, * az angyaloktól győzelmi jutalmat kaptatok, * fejeteket koszorúval övezték, * Istenre hagyatkozó lélekkel együttesen, * fényesen bevonultatok a nagy lakodalmas házba: * Próbosz, a vértanúk ékessége, * Tarakhosz, a gonosz lelkek réme, * Andronikosz, a hívek győzelme! * Bátran odajárulhattok a mindenség Üdvözítőjéhez, *’ esedezzetek a mi lelkünkért!
Most és... 4. hang. Minta: Jelül rendelted...
Szánj meg, ó Nagyasszony, * mert a gonosz lelkek támadásukkal zaklatnak * és a pusztulás mélységébe taszítanak. * Erősíts meg engem az erények szikláján, * hiúsítsd meg az ellenség akaratát, * tégy méltóvá engem, hogy a te Fiad, * a mi Istenünk parancsát megtegyem, *’ és hogy az ítélet napján bűnbocsánatot nyerhessek!
Előverses sztihirák
3. hang
Esti éneket hozunk neked, Krisztus, * tömjénfüsttel és szellemi hangokkal, * Üdvözítőnk, irgalmazz *’ a mi lelkünknek!
Üdvözíts engem én Uram, Istenem, * mert te vagy mindnyájunk üdvössége. * A szenvedélyek vihara háborít, * és a törvényszegések súlya alámerít engem, * nyújts tehát segédkezet nekem * és a bűnbánat fényéhez vezérelj, *’ mint egyedül Irgalmas és Emberszerető!
Nagy a te kereszted ereje, Uram! * mert bár egy helyen ásták le a földbe, * világszerte kiterjed a hatása, * s a halászokból apostolokat, * a pogányok közül pedig vértanúkat szerzett, *’ hogy imádkozzanak a mi lelkünkért!
Dicsőség... 1. hang
A Háromsággal egyenlő számú, * hármas tövű csoport * ragyogó csillagként tűnt föl napkeleten, * és az egész teremtést magasztalásra hívja: * Próbosz és Tarakhosz a bölcs Andronikosszal, * akik testüket vadállatok elé dobták * és vérükkel a földet pirosra festették, * most pedig győzelmi koszorúval az égben az angyalokkal együtt örvendeznek, * és könyörögnek érettünk az emberszerető Istenhez, * hogy adja meg a bűnbocsánatot *’ és a nagy irgalmat.
Most és... 1. hang. Minta: A mennyei rendeknek...
Add meg nekem, Szent Szűz, életem megváltoztatását! * Viselkedésem hajlamát * és gyalázatos tulajdonságát * emeld ki a szenvedélyességből * és irányítsd az istenes szenvedélytelenség felé. *’ Add, hogy lelkem állandóan üdvös bánatot fakasszon! 
.Tropár(ok)
5. hang
Szent vértanúid bizonyságtételén * a mennyei Erők elámultak, * mert a test nélküli ellenséget halandó testükben * jó harcot harcolva, a kereszt hatalmával láthatatlanul legyőzték, * és az Úrhoz esedeznek, *’ hogy irgalmazzon a mi lelkünknek.
Dicsőség... most és...
Az angyalokkal mennyei, * és az emberekkel földi örvendezés hangján kiáltjuk Néked, Istenszülő: * „Üdvözlégy a mennyeknél szélesebb ajtó, * üdvözlégy a földiek egyetlen üdvössége, * üdvözlégy tisztaságos Malaszttalteljes, *’ Ki szülted a megtestesült Istent!” 
